ระเบียบคณะกรรมการข้าราชการฝ่ายศาลปกครอง
ระเบียบคณะกรรมการข้าราชการฝ่ายศาลปกครอง
ว่าด้วยการพัฒนาข้าราชการ
พ.ศ. ๒๕๔๔
 

อาศัยอำนาจตามความในมาตรา
๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครองออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง
ว่าด้วยการพัฒนาข้าราชการ พ.ศ. ๒๕๔๔

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
ทุนอุดหนุน หมายความว่า
เงินงบประมาณแผ่นดินที่สำนักงานจัดสรรไว้เพื่อเป็นเงินช่วยค่าใช้จ่ายในการศึกษาของข้าราชการ
ค่าใช้จ่ายในการศึกษา หมายความว่า ค่าหน่วยกิต
ค่าธรรมเนียมการศึกษา และค่าบำรุงการศึกษา
ซึ่งสถาบันการศึกษาเรียกเก็บสำหรับการศึกษาในแต่ละระดับ
รวมทั้งค่าใช้จ่ายอื่นที่เกี่ยวกับการศึกษาตามที่คณะกรรมการเห็นสมควร
คณะกรรมการ หมายความว่า
คณะกรรมการพัฒนาตุลาการศาลปกครองและข้าราชการฝ่ายศาลปกครอง
ข้าราชการ หมายความว่า
ตุลาการศาลปกครองและข้าราชการฝ่ายศาลปกครอง
สำนักงาน หมายความว่า สำนักงานศาลปกครอง
เลขาธิการ หมายความว่า เลขาธิการสำนักงานศาลปกครอง

ข้อ ๔ ในแต่ละปีงบประมาณ
ให้สำนักงานตั้งเงินงบประมาณรายจ่ายประจำปีเพื่อเป็นทุนอุดหนุนค่าใช้จ่ายในการศึกษาของข้าราชการในอัตราไม่เกินร้อยละ
๓ ของเงินงบประมาณรายจ่ายหมวดเงินเดือน ค่าจ้าง
หรือเงินประจำตำแหน่งของข้าราชการของปีนั้น

ข้อ ๕ ให้เลขาธิการมีอำนาจอนุมัติสั่งจ่ายเงินงบประมาณของสำนักงานเป็นทุนอุดหนุนให้แก่ข้าราชการที่ได้รับการคัดเลือกให้ได้รับทุนอุดหนุนตามระเบียบนี้

ข้อ ๖ ให้มีคณะกรรมการพัฒนาตุลาการศาลปกครองและข้าราชการฝ่ายศาลปกครอง
ประกอบด้วยรองประธานศาลปกครองสูงสุดซึ่งประธานศาลปกครองสูงสุดมอบหมายเป็นประธาน
อธิบดีศาลปกครองกลาง เลขาธิการ รองเลขาธิการ ผู้อำนวยการสำนักวิจัยและวิชาการ
ผู้อำนวยการสำนักอำนวยกิจการศาลปกครอง
และผู้อำนวยการสถาบันพัฒนาตุลาการและข้าราชการฝ่ายศาลปกครอง เป็นกรรมการ
ให้เลขาธิการแต่งตั้งข้าราชการฝ่ายศาลปกครองเป็นเลขานุการและผู้ช่วยเลขานุการ

ข้อ ๗ ให้คณะกรรมการมีอำนาจและหน้าที่
ดังต่อไปนี้
(๑)
กำหนดนโยบายและแผนในการพัฒนาข้าราชการ
(๒)
กำหนดหลักเกณฑ์และวิธีการในการให้ทุนอุดหนุน คุณสมบัติของผู้มีสิทธิได้รับทุนอุดหนุน
สาขาวิชาที่จะให้ทุนอุดหนุน รวมทั้งจำนวนทุนอุดหนุนที่จะให้ในแต่ละปี
และให้ประกาศให้ทราบโดยทั่วกัน
(๓)
พิจารณาอนุมัติให้ทุนอุดหนุนแก่ข้าราชการ โดยให้คำนึงผลการปฏิบัติงานที่ผ่านมา
ความรับผิดชอบต่องาน ความประพฤติ ความอุตสาหะและเสียสละในการปฏิบัติงาน
ผลของงานและประโยชน์ที่ได้รับหรือเกิดขึ้นแก่ศาลปกครองหรือสำนักงานเป็นสำคัญ
(๔)
ปฏิบัติการตามอำนาจหน้าที่อื่นที่กำหนดไว้ในระเบียบนี้

ข้อ ๘ การให้ทุนอุดหนุนตามระเบียบนี้
จะให้แก่ข้าราชการที่จะศึกษาหรืออยู่ในระหว่างการศึกษา ดังนี้
(๑)
สถาบันการศึกษาในประเทศเฉพาะที่เป็นของรัฐและหลักสูตรที่จัดการศึกษานอกเวลาราชการ
ในสาขาที่คณะกรรมการกำหนด โดยมีระยะเวลาการให้ทุนอุดหนุนดังนี้
(ก)
หลักสูตรปริญญาตรี ไม่เกิน ๔ ปี
(ข)
หลักสูตรปริญญาโท ไม่เกิน ๓ ปี
(ค)
หลักสูตรปริญญาเอก ไม่เกิน ๕ ปี
(ง)
หลักสูตรประกาศนียบัตรบัณฑิตหรือเทียบเท่า ไม่เกิน ๑ ปี
(๒)
สถาบันการศึกษาต่างประเทศ ในระดับการศึกษา สถาบันการศึกษา สาขาวิชา และระยะเวลาตามที่คณะกรรมการกำหนด
ในกรณีที่มีเหตุจำเป็นและสมควร
คณะกรรมการอาจขยายระยะเวลาการให้ทุนอุดหนุนตาม (๑) และ (๒)
แก่ข้าราชการที่ได้รับทุนอุดหนุนได้ตามที่เห็นสมควร

ข้อ ๙ ข้าราชการที่ได้รับอนุมัติทุนอุดหนุนต้องทำสัญญาและจัดให้มีการทำสัญญาค้ำประกันไว้กับสำนักงานตามหลักเกณฑ์
วิธีการ และแบบที่ประธานศาลปกครองสูงสุดหรือสำนักงานกำหนด แล้วแต่กรณี
ซึ่งอย่างน้อยต้องมีเงื่อนไขว่าข้าราชการที่ได้รับทุนอุดหนุนจะต้องรับราชการที่ศาลปกครองหรือสำนักงานต่อไปภายหลังจากที่สิ้นสุดการรับทุนอุดหนุนเป็นเวลาไม่น้อยกว่าสองเท่าของระยะเวลาที่ได้รับทุนอุดหนุน
ข้าราชการที่ได้รับทุนอุดหนุนผู้ใดไม่ได้รับราชการตามเงื่อนไขที่กำหนดในวรรคหนึ่ง
กรณีที่เป็นทุนอุดหนุนการศึกษาในสถาบันการศึกษาในประเทศ
ต้องชดใช้เงินทุนอุดหนุนคืนให้แก่สำนักงานตามจำนวนที่ได้รับไป
กับใช้เงินอีกจำนวนหนึ่งเป็นจำนวนเท่ากับจำนวนทุนอุดหนุนที่ได้รับไป
เพื่อเป็นเบี้ยปรับให้แก่สำนักงาน
สำหรับกรณีที่เป็นทุนอุดหนุนในสถาบันการศึกษาในต่างประเทศ ต้องชดใช้เงินทุนอุดหนุน
เงินเดือนที่ได้รับระหว่างศึกษา
และเงินที่ทางราชการจ่ายช่วยเหลือคืนให้แก่สำนักงานพร้อมทั้งใช้เงินอีกจำนวนหนึ่งเป็นจำนวนสองเท่าของจำนวนเงินทุนอุดหนุน
เงินเดือนที่ได้รับระหว่างศึกษาและเงินที่ทางราชการจ่ายช่วยเหลือที่ได้รับไป
เพื่อเป็นเบี้ยปรับให้แก่สำนักงานด้วย
ในกรณีข้าราชการที่ได้รับทุนอุดหนุนลาออกหรือโอนไปรับราชการที่อื่นก่อนครบระยะเวลาตามเงื่อนไขที่กำหนดไว้ในวรรคหนึ่ง
เลขาธิการจะลดจำนวนเงินที่จะต้องชดใช้และเบี้ยปรับลงตามส่วนก็ได้
ในกรณีที่มีเหตุจำเป็นเพื่อประโยชน์ของทางราชการ
เลขาธิการอาจให้ข้าราชการที่ได้รับทุนอุดหนุนไม่ต้องชดใช้ทุนอุดหนุนหรือเบี้ยปรับตามวรรคสองหรือวรรคสามก็ได้

ข้อ ๑๐ ข้าราชการที่ได้รับทุนอุดหนุนต้องรายงานผลการศึกษาทุกภาคการศึกษาตลอดระยะเวลาที่ได้รับทุนอุดหนุนให้สำนักงานทราบ
หรือเมื่อได้รับการร้องขอ
ในกรณีที่ข้าราชการที่ได้รับทุนอุดหนุนสำเร็จการศึกษาแล้ว
ให้ส่งสำเนารายงานผลการศึกษาพร้อมสำเนาปริญญาบัตรหรือประกาศนียบัตรให้แก่สำนักงานภายในหกสิบวันนับแต่วันที่สำเร็จการศึกษา
ในการนี้ หากมีการจัดทำวิทยานิพนธ์ สารนิพนธ์ หรือเอกสารรายงานทางการศึกษาอื่น
ให้ข้าราชการที่ได้รับทุนอุดหนุนส่งวิทยานิพนธ์ สารนิพนธ์
หรือเอกสารรายงานทางการศึกษาดังกล่าวไปพร้อมกับรายงานผลการศึกษาด้วย
ในกรณีที่ข้าราชการที่ได้รับทุนอุดหนุนผู้ใดไม่ดำเนินการตามวรรคหนึ่งและวรรคสอง
หากเป็นตุลาการศาลปกครอง ให้สำนักงานแจ้งให้ประธานศาลปกครองสูงสุดทราบ
เพื่อพิจารณาดำเนินการตามที่เห็นสมควร
แต่ถ้าเป็นข้าราชการฝ่ายศาลปกครองให้ถือว่าเป็นการกระทำผิดวินัยและอาจถูกดำเนินการทางวินัยได้
รวมทั้งไม่มีสิทธิได้รับการลดหรือยกเว้นตามข้อ ๙ วรรคสามหรือวรรคสี่

ข้อ ๑๑ ให้จ่ายทุนอุดหนุนแก่ข้าราชการที่ได้รับทุนอุดหนุนเฉพาะเพื่อเป็นค่าใช้จ่ายในการศึกษา
ดังนี้
(๑)
ทุนอุดหนุนตามข้อ ๘ (๑) ให้จ่ายได้เท่าที่จ่ายจริงแต่ไม่เกินปีการศึกษาละ ๕๐,๐๐๐ บาท ต่อ
๑ ทุน
(๒)
ทุนอุดหนุนตามข้อ ๘ (๒) ให้จ่ายได้เท่าที่จ่ายจริงตามที่คณะกรรมการกำหนด

ข้อ ๑๒ การเบิกจ่ายทุนอุดหนุน
ให้ข้าราชการที่ได้รับทุนอุดหนุนขอรับได้ที่หน่วยงานที่สำนักงานกำหนด

ข้อ ๑๓ ให้ยุติการให้ทุนอุดหนุนเมื่อมีกรณีหนึ่งกรณีใด
ดังต่อไปนี้
(๑)
ข้าราชการที่ได้รับทุนอุดหนุนพ้นจากสภาพการเป็นนักศึกษาในสถาบันการศึกษา
(๒)
ครบกำหนดระยะเวลาการให้ทุนอุดหนุนตามข้อ ๘
(๓)
เป็นผู้ที่คณะกรรมการพิจารณาแล้วเห็นว่าการศึกษาเป็นผลทำให้เกิดความเสียหายแก่ราชการของศาลปกครองหรือสำนักงาน
แล้วแต่กรณี หรือหย่อนสมรรถภาพในการปฏิบัติงานลงไปจากเดิมมาก
หรือมีผลการศึกษาอยู่ในระดับที่ไม่น่าพอใจ
(๔)
เหตุอื่นที่คณะกรรมการเห็นสมควร

ข้อ ๑๔ ในกรณีที่สำนักงานเห็นสมควรพัฒนาพนักงานหรือลูกจ้างประจำของสำนักงานในด้านการศึกษา
สำนักงานจะให้ความช่วยเหลือเกี่ยวกับค่าใช้จ่ายในการศึกษา โดยใช้หลักเกณฑ์และวิธีการตามระเบียบนี้โดยอนุโลมก็ได้

ข้อ ๑๕ ให้คณะกรรมการมีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้
คำวินิจฉัยนี้ให้เป็นที่สุด

ข้อ ๑๖ ให้เลขาธิการรักษาการตามระเบียบนี้
และให้มีอำนาจออกระเบียบ ประกาศ หรือคำสั่งเพื่อประโยชน์ในการปฏิบัติตามระเบียบนี้


ประกาศ ณ วันที่ ๓๑
ตุลาคม พ.ศ. ๒๕๔๔
อักขราทร จุฬารัตน
ประธานศาลปกครองสูงสุด
ประธานกรรมการข้าราชการฝ่ายศาลปกครอง
[เอกสารแนบท้าย]

๑.
สัญญาของข้าราชการฝ่ายศาลปกครองที่ได้รับทุนอุดหนุนค่าใช้จ่ายในการศึกษาภายในประเทศเพื่อการพัฒนาข้าราชการฝ่ายศาลปกครองของสำนักงานศาลปกครอง
๒.
สัญญาของข้าราชการฝ่ายศาลปกครองที่ได้รับทุนอุดหนุนค่าใช้จ่ายในการศึกษาต่างประเทศเพื่อการพัฒนาข้าราชการฝ่ายศาลปกครองของสำนักงานศาลปกครอง
๓.
สัญญาค้ำประกัน

(ดูข้อมูลจากภาพกฎหมาย)


















ภคินี/พิมพ์
๑๔ กุมภาพันธ์ ๒๕๔๕

หทัยภัทร/แก้ไข
๒๓ มีนาคม ๒๕๕๐

ปณตภร/ปรับปรุง
๒๗ มิถุนายน ๒๕๕๕

















































[๑] ราชกิจจานุเบกษา
เล่ม ๑๑๘/ตอนที่ ๑๐๑ ก/หน้า ๘/๕ พฤศจิกายน ๒๕๔๔